SPOROČILO KOMISIJE

Objava skupnega števila pravic v obtoku leta 2018 za namene rezerve za stabilnost trga v okviru sistema EU za trgovanje z emisijami, vzpostavljenega z Direktivo 2003/87/ES

(2019/C 167/04)

1. Uvod

Leta 2015 sta Svet in Evropski parlament sprejela sklep o vzpostavitvi rezerve za stabilnost trga (1) v okviru sistema EU za trgovanje z emisijami (ETS), vzpostavljenega z Direktivo 2003/87/ES (2). Rezerva za stabilnost trga je začela delovati januarja 2019. Njen namen je preprečiti, da bi trg ogljika EU deloval z velikim strukturnim presežkom pravic, saj je s tem povezano tveganje, da EU ETS ne bi mogel zagotoviti signala za naložbe, potrebnega za doseganje cilja zmanjšanja emisij EU na stroškovno učinkovit način.

Sklep določa, da od leta 2017 dalje Komisija vsako leto do 15. maja objavi skupno število pravic v obtoku. Od tega števila je odvisno, ali bi se morale pravice, ki naj bi se v naslednjem letu prodale na dražbi, vključiti v rezervo.

Komisija je 15. maja 2018 objavila skupno število pravic v obtoku leta 2017, ki je znašalo približno 1,65 milijarde pravic (3). V skladu s pravili rezerve za stabilnost trga bo po tej objavi v prvih osmih mesecih leta 2019 od 1. januarja dalje v rezervo vključenih 264 731 936 pravic (4).

To sporočilo je tretja objava za namene rezerve za stabilnost trga in zadeva leto 2018. Vsebuje dejansko skupno število pravic v obtoku in podrobno razlago, kako je bila ta številka izračunana. S to objavo bo določeno število pravic, ki bodo vključene v rezervo od septembra 2019 do avgusta 2020.

2. Delovanje rezerve za stabilnost trga

Rezerva za stabilnost trga deluje samodejno, kadar je skupno število pravic v obtoku izven vnaprej določenega razpona. Pravice se dodajo v rezervo, če skupno število pravic v obtoku presega zgornjo mejo 833 milijonov pravic. Pravice se iz rezerve sprostijo, če je skupno število pravic v obtoku manjše od 400 milijonov pravic. V praktičnem smislu se pravice v rezervo dodajo z zmanjšanjem količin pravic za prodajo na dražbi, in se iz rezerve sprostijo s prodajo 100 milijonov več pravic na dražbi v prihodnosti.

Objava skupnega števila pravic v obtoku, na podlagi katerega se bodo pravice v rezervo dodajale ali iz nje sproščale, je zato ključni element za delovanje rezerve.

V okviru revizije EU ETS (5) so bile v delovanje rezerve za stabilnost trga uvedene pomembne spremembe. V obdobju od 2019 do 2023 je odstotek skupnega števila pravic v obtoku, ki določa število pravic, vključenih v rezervo, če se preseže zgornja meja 833 milijonov pravic, začasno podvojen z 12 % na 24 %. Poleg tega od leta 2023 pravice iz rezerve za stabilnost trga, ki presegajo obseg količine pravic za prodajo na dražbi za predhodno leto, ne bodo več veljavne.

Na podlagi tega sporočila bo zato 24 % (6) skupnega števila pravic v obtoku vključenih v rezervo v dvanajstmesečnem obdobju od 1. septembra 2019 dalje. Od obsega količine pravic za prodajo na dražbi držav članic se bo odštel ustrezen znesek, in sicer glede na njihove deleže pravic za prodajo na dražbi. V tem okviru je treba opozoriti, da se do 31. decembra 2025 pravice, ki se prerazporedijo zaradi solidarnosti in rasti znotraj Unije, ne upoštevajo pri določitvi ustreznih deležev.

3. Skupno število pravic v obtoku

V skladu s členom 1(4) Sklepa (EU) 2015/1814 je skupno število pravic v obtoku „skupno število pravic, izdanih v obdobju od 1. januarja 2008, vključno s številom pravic, ki so bile v navedenem obdobju izdane na podlagi člena 13(2) Direktive 2003/87/ES, ter pravic do uporabe mednarodnih dobropisov, ki jih naprave uveljavljajo v okviru EU ETS v zvezi z emisijami do 31. decembra danega leta, od katerega se odštejejo skupne tone preverjenih emisij naprav v okviru EU ETS med 1. januarjem 2008 in 31. decembrom danega leta, vse pravice, ki so bile ukinjene v skladu s členom 12(4) Direktive 2003/87/ES, in število pravic v rezervi“.

Če povzamemo, se skupno število pravic v obtoku, ki so pomembne za polnjenje in sproščanje rezerve za stabilnost trga, izračuna po naslednji enačbi:

Skupno število pravic v obtoku = ponudba – (povpraševanje + pravice v rezervi za stabilnost trga)

Skupno število pravic v obtoku določajo trije različni elementi: prvič, ponudba pravic od 1. januarja 2008, drugič, število predanih in ukinjenih pravic („povpraševanje“), ter tretjič, imetja rezerve.

Kot je predvideno v Sklepu (EU) 2015/1814, se pravice za letalstvo in preverjene emisije iz letalstva v tem kontekstu ne upoštevajo.

3.1 Ponudba

Ponudbo pravic na trgu določa pet različnih elementov:

— pravice, prenesene iz obdobja 2008–2012 („druga faza“),

— pravice, ki so bile brezplačno dodeljene od 1. januarja 2013 do 31. decembra 2018, vključno s pravicami, dodeljenimi iz rezerve za nove udeležence,

— pravice, prodane na dražbi med 1. januarjem 2013 (7) in 31. decembrom 2018,

— pravice, ki jih je Evropska investicijska banka (EIB) monetizirala za namene programa „NER300“, in

— pravice do mednarodnih dobropisov, ki jih naprave uveljavljajo v zvezi z emisijami do 31. decembra 2018.

Pravic, prenesenih iz druge faze EU ETS, je skupno 1 749 540 826 (8). Ta „skupna količina prenesenih pravic“ predstavlja skupno število pravic, ki so bile izdane v drugi fazi EU ETS in niso bile predane zaradi kritja preverjenih emisij ali ukinjene. Zato ta količina za namen določitve skupnega števila pravic v obtoku predstavlja število pravic ETS, ki so bile v obtoku na začetku obdobja 2013–2020 („tretja faza“), tj. 1. januarja 2013, in se kot taka upošteva pri izračunu.

V skladu s poročili o dražbah prek skupnega dražbenega sistema in ustreznih samostojnih dražbenih sistemov (9) znaša število pravic, ki so bile med 1. januarjem 2013 in 31. decembrom 2018 prodane na dražbi, vključno s t. i. zgodnjimi dražbami, 4 641 208 000.

Število pravic, ki so bile brezplačno dodeljene od 1. januarja 2013 do 31. decembra 2018, vključno s pravicami, dodeljenimi iz rezerve za nove udeležence, znaša 5 162 023 498 (10).

EIB je monetizirala 300 000 000 pravic za namene programa „NER300“ (11).

Število pravic do mednarodnih dobropisov, ki jih naprave uveljavljajo v zvezi z emisijami do 31. decembra 2018, znaša 434 049 616 (12).

3.2 Povpraševanje

Povpraševanje sestavljajo skupne preverjene emisije naprav med 1. januarjem 2013 (13) in 31. decembrom 2018, ki znašajo 10 631 597 033 (14), ter pravice, ki so bile v istem obdobju ukinjene, kar predstavlja 315 083 pravic.

3.3 Imetja rezerve za stabilnost trga

Za obdobje iz te objave v rezervi ni bilo pravic (15).

3.4 Skupno število pravic v obtoku

Glede na navedeno znaša skupno število pravic v obtoku 1 654 909 824 pravic.

4. Sklepna ugotovitev

V skladu s pravili rezerve za stabilnost trga bo v dvanajstmesečnem obdobju od 1. septembra 2019 do 31. avgusta 2020 vanjo vključenih skupno 397 178 358 pravic.

Naslednja objava, v kateri bo določeno polnjenje rezerve od septembra 2020 do avgusta 2021, bo sledila maja 2020.

Preglednica

Pregled

Ponudba (a) prenos iz druge faze 1 749 540 826 (b) skupno število pravic, ki so bile brezplačno dodeljene med 1. januarjem 2013 in 31. decembrom 2018, vključno iz rezerve za nove udeležence 5 162 023 498 (c) skupno število pravic, ki so bile prodane na dražbi med 1. januarjem 2013 in 31. decembrom 2018, vključno z zgodnjimi dražbami 4 641 208 000 (d) število pravic, ki jih je Evropska investicijska banka monetizirala za namene programa „NER300“ 300 000 000 (e) pravice do mednarodnih dobropisov, ki jih naprave uveljavljajo v zvezi z emisijami do 31. decembra 2018 434 049 616 Vsota (ponudba) 12 286 821 940





Povpraševanje (a) tone preverjenih emisij iz naprav v okviru EU ETS med 1. januarjem 2013 in 31. decembrom 2018 10 631 597 033 (b) pravice, ki so bile do 31. decembra 2018 ukinjene v skladu s členom 12(4) Direktive 2003/87/ES 315 083 Vsota (povpraševanje) 10 631 912 116





Imetja rezerve za stabilnost trga Število pravic v rezervi 0 Skupno število pravic v obtoku 1 654 909 824

(1) Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (UL L 264, 9.10.2015, str. 1).

(2) Direktiva 2003/87/ES evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

(3) Glej Sporočilo Komisije C(2018) 2801 final, na voljo na:

https://ec.europa.eu/clima/sites/clima/files/ets/reform/docs/c_2018_2801_en.pdf.

(4) Prispevki posameznih držav članic v rezervo za stabilnost trga od 1. januarja do 31. avgusta 2019 so bili objavljeni v Poročilu Komisije Evropskemu parlamentu in Svetu - Poročilo o delovanju evropskega trga ogljika, COM(2018) 842 final, objavljen 17. decembra 2018, na voljo na: https://ec.europa.eu/clima/sites/clima/files/ets/docs/com_2018_842_final_en.pdf.

(5) Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3), na voljo na: https://eur-lex.europa.eu/legal-content/SL/TXT/?uri=CELEX:32018L0410.

(6) Kar predstavlja 2 % na mesec.

(7) Ta številka vključuje t. i. zgodnje dražbe, tj. pravice, veljavne za obdobje 2013–2020, ki so se prodale na dražbi pred 1. januarjem 2013.

(8) Glej poročilo o trgu ogljika iz leta 2015; COM(2015) 576.

(9) Na voljo na: http://www.eex.com/en/products/environmental-markets/emissions-auctions/archive in https://www.theice.com/marketdata/reports/148.

(10) Na podlagi izvlečka iz evidence transakcij EU (EUTL) z dne 1. aprila 2019.

(11) Prva tranša v višini 200 milijonov pravic (prodana v letih 2011 in 2012) in druga tranša v višini 100 milijonov pravic (prodana v letih 2013 in 2014); za več informacij glej

https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(12) Na podlagi izvlečka iz EUTL z dne 1. aprila 2019.

(13) V zvezi s preverjenimi emisijami v obdobju 2008–2012 glej pojasnila glede skupne količine shranjenih pravic (oddelek 3.1).

(14) Skupne preverjene emisije temeljijo na izvlečku iz EUTL z dne 1. aprila 2019, da bi se upoštevale preverjene emisije, ki so bile sporočene do 31. marca 2019. Emisije, ki so bile sporočene po tem datumu, v tem skupnem znesku torej niso upoštevane.

(15) Iz tega sporočila je razvidno skupno število pravic v obtoku do konca leta 2018. Rezerva za stabilnost trga deluje od 1. januarja 2019. Na podlagi skupnega števila pravic v obtoku za leto 2017 bo od 1. januarja do 31. avgusta 2019 v rezervo vključenih približno 265 milijonov pravic.